作者:蘇味道
標題:和武三思於天中寺尋複禮上人之作
內容:藩戚三雍暇，禪居二室隈。忽聞從桂苑，移步踐花臺。敏學推多藝，高談屬辯才。是非寧滯著，空有掠嫌猜。五行幽機暢，三蕃妙鍵開。味同甘露灑，香似逆風來。砌古留方石，池清辨燒灰。人尋鶴洲返，月逐虎溪回。企躅瞻飛蓋，攀遊想渡杯。願陪為善樂，從此去塵埃。